C 307/15

INFORMATĪVS PAZIŅOJUMS. SABIEDRISKĀ APSPRIEŠANA

Ģeogrāfiskās izcelsmes norādes, kuras iesniegusi Gruzija

(2022/C 307/09)

Saistībā ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Gruziju, no otras puses (1), tiek izskatīta iespēja Eiropas Savienībā kā ģeogrāfiskās izcelsmes norādi aizsargāt turpmāk minētos nosaukumus gruzīnu valodā.

Komisija aicina jebkuru dalībvalsti vai trešo valsti, vai jebkuru fizisko vai juridisko personu, kurai ir likumīgas intereses vai kura ir pastāvīgais iedzīvotājs vai veic uzņēmējdarbību dalībvalstī vai trešā valstī, attiecīgā gadījumā celt iebildumu pret šādu aizsardzību, iesniedzot pienācīgi pamatotu paziņojumu.

Paziņojumi par iebildumiem Komisijai jāsaņem divu mēnešu laikā no šā paziņojuma publicēšanas dienas. Paziņojumi par iebildumiem jānosūta uz šādu e-pasta adresi:

AGRI-G4-GI@ec.europa.eu

Paziņojumi par iebildumiem tiks izskatīti vienīgi tad, ja tie būs saņemti minētajā termiņā un ja šajos paziņojumos būs norādīts, ka:

(a) ierosinātā nosaukuma aizsardzība varētu konfliktēt ar augu šķirnes vai dzīvnieku šķirnes nosaukumu un tāpēc varētu maldināt patērētāju par produkta patieso izcelsmi;

(b) ierosinātais nosaukums ir pilnībā vai daļēji homonīms tādam lauksaimniecības produkta vai pārtikas produkta nosaukumam, kas Savienībā jau ir aizsargāts atbilstīgi Eiropas Parlamenta un Padomes 2012. gada 21. novembra Regulai (ES) Nr. 1151/2012 par lauksaimniecības produktu un pārtikas produktu kvalitātes shēmām (2), vai tāda vīna nosaukumam, kurš Savienībā jau ir aizsargāts atbilstīgi Eiropas Parlamenta un Padomes 2013. gada 17. decembra Regulai (ES) Nr. 1308/2013, ar ko izveido lauksaimniecības produktu tirgu kopīgu organizāciju (3), vai kādai no trešo valstu ģeogrāfiskās izcelsmes norādēm, kuras Eiropas Savienībā aizsargātas saskaņā ar divpusējiem/daudzpusējiem nolīgumiem un publiski pieejamas šādā vietnē: https://www.tmdn.org/giview/

(c) ņemot vērā preču zīmes reputāciju, atpazīstamību un lietošanas ilgumu, ierosinātā nosaukuma aizsardzība varētu maldināt patērētāju attiecībā uz produkta patieso identitāti;

(d) nosaukuma aizsardzība varētu apdraudēt pilnīgi vai daļēji identiska nosaukuma vai preču zīmes pastāvēšanu vai tādu produktu pastāvēšanu, kas likumīgi tirgoti vismaz piecus gadus pirms šā paziņojuma publicēšanas dienas;

(e) vai arī iebildumu sniedzēji var sniegt sīkāku informāciju, no kuras iespējams secināt, ka nosaukums, kura aizsardzība ir pieprasīta, uzskatāms par parastu nosaukumu.

Iepriekš minētos kritērijus izvērtē attiecībā uz Savienības teritoriju, kas intelektuālā īpašuma tiesību gadījumā nozīmē vienīgi teritoriju vai teritorijas, kur minētās tiesības ir aizsargātas. Šā nosaukuma aizsardzība Eiropas Savienībā ir iespējama ar nosacījumu, ka šī procedūra tiek sekmīgi pabeigta un tiek pieņemts attiecīgs tiesību akts, ar ko šo nosaukumu pievieno iepriekš minētajam nolīgumam.

To Gruzijas iesniegto ģeogrāfiskās izcelsmes norāžu saraksts, kuras Eiropas Savienībā aizsargājamas kā lauksaimniecības produktu, pārtikas produktu un vīnu ģeogrāfiskās izcelsmes norādes (4)

Aizsargājamais nosaukums gruzīnu alfabēta burtiem Transkripcija latīņu burtiem Produkta veids სალხინოს ოჯალეში Salkhino Ojaleshi Vīns წარაფი Tsarapi Vīns ახმეტა / ახმეტის მწვანე Akhmeta / Akhmetis Mtsvane Vīns ახოები Akhoebi Vīns ბოლნისი Bolnisi Vīns ნინოწმინდის თაფლი Ninotsminda Taphli Medus

(1) OV L 261, 30.8.2014., 4. lpp.

(2) OV L 343, 14.12.2012., 1. lpp.

(3) OV L 347, 20.12.2013., 671. lpp.

(4) Gruzijas iestāžu iesniegtais saraksts.